**Informatīvais ziņojums „Par projekta „Izglītības iestāžu un uzņēmumu sadarbības veicināšana Baltijas jūras reģionā caur jauna līmeņa radošo centru TAB FAB” īstenošanu”**

Rīgā,

2013

Informatīvais ziņojums „Par projekta „Izglītības iestāžu un uzņēmumu sadarbības veicināšana Baltijas jūras reģionā caur jauna līmeņa radošo centru TAB FAB” īstenošanu” (turpmāk – informatīvais ziņojums) sagatavots, pamatojoties uz to, ka 2013.gada sākumā Eiropas Savienības Stratēģijas Baltijas jūras reģiona (*EUSBSR*) atjaunotajā Rīcības plānā pirmo reizi iekļauta atsevišķa kultūras nozares projektiem paredzēta prioritāte. Vācijas Šlesvigas-Holšteinas Kultūras ministrija un Polijas Kultūras un nacionālā mantojuma ministrija ir uzņēmušās jaunizveidotās Kultūras prioritātes koordinēšanu. Latvijā šīs prioritātes nacionālais kontaktpunkts ir Kultūras ministrija.

 2013.gada februārī pēc Latvijas Republikas Kultūras ministrijas un Ārlietu ministrijas iniciatīvas ar Polijas Kultūras mantojuma ministrijas atbalstu kā Baltijas jūras reģionam stratēģiski nozīmīgs projekts *EUSBSR* tika iekļauts Latvijas Republikas Kultūras ministrijas koordinētais radošo industriju paraugprojekts (*flagship project*) „Izglītības iestāžu un uzņēmumu sadarbības veicināšana Baltijas jūras reģionā caur jauna līmeņa radošo centru TAB FAB” (*TAB FAB – Facilitate cooperation of educational institutions and enterprises in the Baltic Sea Region through the Next-Level creative hub*).

2013.gada sākumā *EUSBSR* Rīcības plāna prioritāšu īstenošanai tika izveidots jauns finanšu instruments *Seed Money Facility* (Sēklas naudas finansējuma instruments) <http://seed.eusbsr.eu/> - ES grants, ar kura palīdzību valsts, reģionālas vai pašvaldību u.c. iestādes no 2013.gada var īstenot projektus ar mērķi izstrādāt ilgtspējīgas pārrobežu projektu idejas nākošajam finanšu plānošanas ietvaram Eiropas teritoriālās sadarbības programmu un citu finanšu instrumentu ietvaros.

2013.gada 15.aprīlī noslēdzās pirmais projektu pieteikumu konkurss *EUSBSR* Sēklas naudas finanšu instrumentam, kuram Latvijas Republikas Kultūras ministrija kā vadošais projekta partneris kopā ar partneriem no četrām Baltijas jūras reģiona valstīm, t.i. Lietuvas (Lietuvas Kultūras ministrija), Somijas (Aalto universitātes Mazā biznesa centrs), Igaunijas (Radošā Igaunija) un Polijas (Amicus Society, projekta „Radošā Polija” īstenotāji) iesniedza TAB FAB projekta pieteikumu. Ar Sēklas naudas Komitejas (*Seed Money Committee*) 2013.gada 21.jūnija lēmumu TAB FAB projektam ir apstiprināts kopējais finansējums projekta īstenošanai 48 906 *euro* apmērā, tajā skaitā ES Stratēģijas Baltijas jūras reģionam Sēklas naudas finansējuma instrumenta grants 41 570,10 *euro* (85%) apmērā un partneru līdzfinansējums 7 335,90 *euro* (15%) apmērā. Kultūras ministrijai kā Latvijas parnerorganizācijai projekta kopējās izmaksas ir 15 686 *euro* t.sk., Eiropas Savienības grants 13 333 *euro* un Latvijas puses līdzfinansējums ir 2 353 *euro*.

Projekta ilgums ir 12 mēneši. Projekta īstenošanu jāuzsāk līdz 2013.gada 24.augustam. Projekta aktivitāšu noslēguma termiņš ir 2014.gada 23.augusts. Gala atskaite par projekta izpildi (Noslēguma ziņojums) jāiesniedz līdz 2014.gada 23.septembrim.

Lai piedalītos *EUSBSR* projektā, Līgums ar Šlesvigas-Holšteinas Investīciju banku par projekta īstenošanu Kultūras ministrijai jānoslēdz ne vēlāk kā līdz 2013.gada 26.jūlijam.

Pēc līguma noslēgšanas Kultūras ministrija kā projekta vadošais partneris var pieprasīt Šlēsvigas-Holšteinas Investīciju bankai 50% avansa maksājumu no ES granta summas. Atlikušie 50% tiks piešķirti pēc gala finanšu un saturiskās atskaites (Noslēguma ziņojuma) iesniegšanas.

Projekta mērķis ir izveidot ilgtspējīgu platformu sadarbībai radošo industriju attīstībai Baltijas jūras reģionā, iesaistot svarīgākos reģionālos partnerus no valsts un nevalstiskā sektora, uzņēmējdarbības sektora un augstākās izglītības iestādes. Projekta mērķi atbilst ES2020 stratēģijai un ir vērsti un inovāciju un radošuma veicināšanu industrializācijā ar mērķi panākt ekonomikas un nodarbinātības kāpinājumu minētajās jomās, radot materiālās un nemateriālās vērtības ar pievienoto vērtību un tikai Baltijas jūras reģionam raksturīgu, unikālu „preču zīmi”, ar kuru *EUSBSR* varētu konkurēt starptautiskā līmenī, kā arī padarīt reģionu par tūrismam pievilcīgu vidi ar augstu izaugsmes potenciālu. Atbilstoši *EUSBSR* Finanšu instrumenta prasībām projektā ir apvienojušies pieci partneri, taču projekta īstenošanas gaitā plānots piesaistīt arī citus nozīmīgus ES un pārrobežu sadarbības partnerus, īpaši no Baltijas jūras reģiona valstīm.

*Seed Money* projekta ietvaros tiks izstrādāts attīstības projekts tālākas sadarbības veicināšanai un TAB FAB attīstībai. Ar potenciālajiem nākotnes partneriem sadarbība pastiprināti tiks izvērsta 2014.-2020.gada periodā, kad projekta tālākai attīstībai plānots piesaistīt citu ES struktūrfondu līdzekļus. Tā ietvaros tiks paplašināta partnerība un izstrādāts inovatīvs radošo industriju attīstības projekts, kuru paredzēts īstenot Eiropas teritoriālo sadarbības programmu 2014.-2020.gadam ietvaros.

Projekts tematiski atbilst Latvijas Nacionālā attīstības plāna 2020 atbalstītajām attīstības prioritātēm.

Ņemot vērā minēto, lūdzam atbalstīt Kultūras ministrijas koordinētā radošo industriju paraugprojekta (*flagship project*) „Izglītības iestāžu un uzņēmumu sadarbības veicināšana Baltijas jūras reģionā caur jauna līmeņa radošo centru TAB FAB” īstenošanai nepieciešamo līdzfinansējumu **9 020** ***euro*** (Latvijas līdzfinansējums 2 353 euro un priekšfinansējums 6 667 euro)apmērā laika periodā no 2013. līdz 2014.gadam, 2013.gadā 3 170 latu apmērā un 2014.gadā 4 510 euro apmērā. Pēc projekta noslēguma, saņemtā granta summa tiks pārskaitīta budžetā kā ārvalstu finanšu palīdzības atmaksa valsts budžetā.

Kultūras ministres vietā –

ārlietu ministrs E.Rinkēvičs

 Vīza: Valsts sekretāra p.i. U.Lielpēters

2013.07.26. 13:49

723

S.Adamoviča, 67330266

Signe.Adamovica@km.gov.lv